
RAPORT
asupra  proiectului de Lege pentru modificarea şi completarea Ordonanţei de urgenţă a Guvernului nr.27/2003 privind procedura aprobării tacite

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi  a fost sesizată spre dezbatere, în fond, cu proiectul de Lege pentru modificarea şi completarea Ordonanţei de urgenţă a Guvernului nr.27/2003 privind procedura aprobării tacite, trimis cu adresa nr. PL.x 311 din 12 mai   2010,  înregistrat cu nr. 31/475 din  13 mai 2010.
Senatul, în calitate de primă Cameră  sesizată, a adoptat proiectul de lege ca urmare a depăşirii termenului de adoptare, potrivit art. 75 alin. (2) teza a III-a din Constituţia României, republicată, în şedinţa din data de 3 mai 2010. 
Potrivit prevederilor art. 75 din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera  Deputaţilor este  Cameră decizională. 
Guvernul României, prin punctul de vedere transmis cu adresa nr.740 din 22 martie 2010, susţine adoptarea acestei iniţiative legislative, cu luarea în considerare a observaţiilor şi propunerilor de la pct. II din punctul de vedere.
Consiliul Legislativ  a avizat favorabil, cu observaţii şi propuneri,  iniţiativa legislativă, conform avizului nr. 1555  din 28 decembrie 2010.
Proiectul de lege supus dezbaterii are ca obiect de reglementare modificarea şi completarea Ordonanţei de urgenţă a Guvernului nr. 27/2003 privind procedura aprobării tacite, având drept scop, aşa cum se arată în Expunerea de motive, îmbunătăţirea mediului de afaceri, inclusiv prin responsabilizarea autorităţilor administraţiei publice în vederea respectării termenelor stabilite de lege pentru emiterea autorizaţiilor.
În conformitate cu prevederile art. 61 din Regulamentul Camerei Deputaţilor, membrii Comisiei  au examinat iniţiativa legislativă mai sus menţionată, punctul de vedere al Guvernului şi avizul favorabil, cu observaţii şi propuneri, al Consiliului Legislativ în şedinţa din 1 iunie 2010.
Din numărul total de 28 de  membri ai Comisiei juridice, de disciplină şi imunităţi au participat la şedinţă  25 deputaţi.
La şedinţă au participat, în calitate de invitaţi, doamna Rodica Constantinovici, secretar de stat în Ministerul Justiţiei, doamna Irinel Crişan, secretar de stat în Ministerul Economiei şi Mediului  de Afaceri şi domnul Emil Octavian Ionescu, director în Ministerul Economiei şi Mediului de Afaceri.
În urma dezbaterii, membrii Comisiei au hotărât, cu unanimitate de voturi, să propună plenului Camerei Deputaţilor  adoptarea proiectului de lege, cu amendamentele admise, redate în anexa nr. 1.
În raport de obiectul şi conţinutul său, proiectul de lege  face parte din categoria legilor ordinare.

